በከፍተኛ የትምህርት ተቋማት የሚታዩ የአሰራር ችግሮች ሊቀርፉ ይገባል- እንባ ጠባቂ
 – የመንግስት ከፍተኛ የትምህርት ተቋማት ያልተማከለ አሰራርን በመከተል በተቋማቸው የሚታዩ የአስተዳደርና የአሰራር ችግሮችን ሊቀርፉ እንደሚገባ የህዝብ እንባ ጠባቂ ተቋም አሳሰበ፡፡በተለይም በዩኒቨርሲቲዎቸ የሚካሄዱ የግንባታ ስራዎች መጓተት፣የአገልግሎት ጥራት፣ የመምህራንና የአስተዳደር ሰራተኞችን ጥቅም ማጓደል፣የመማርማስተማሪያ ግብአቶችና የመምህራን እጥረትና ለተማሪዎች የሚቀርቡ  አገልግሎቶች መጓደል በጥናቱ የተጸባረቁ ግኝቶች ናቸው፡፡በዩኒቨርስቲዎች መልካም አስተዳደር ያለበትን ደረጃ ለመገምገምና ባለድርሻ አካላት መውሰድ ያለባቸውን እርምጃዎች ለማመላከት  ታስቦ ነው የጥናቱ መድረክ የተዘጋጀው ፡፡የህዝብ እንባ ጠባቂ ተቋም  በጥናቱ የወልቂጤ፣ መዳወላቡ፣ ወሎ እና አዲስ አበባ ዩኒቨርስቲን እንዲሁም ትምህርት ሚኒስቴርን በናሙናነት በመውሰድ በሌሎች ዩኒቨርሲቲዎች የሚታዩ ተመሳሳይ ችግሮች ሊሻሻሉ እንደሚገባም ነው በተቋሙ የትምህርትና ስልጠና ከፍተኛ ባለሙያ አቶ አዛናው ቁሜ ያሳሰቡት፡፡እንደ ኢሬቴድ ዘገባ የጥናቱ ተካፋይ ዩኒቨርሲቲዎች በበኩላቸው በጥናቱ ታዩ ተባሉት ችግሮችን ለመቅረፍ በየዘርፉ ካሉ ባለድርሻዎች ጋር በቅርበት መስራት እንደሚያስፈልግ አስረድተዋል፡፡ለዚህም ተከታታይነት ያለው የጋራ ምክክር ሊደረግብት ይገባልም ብለዋል፡፡